日野Blue Ribbon

日野Blue Ribbon係日本日野車廠出嘅一系列大型城市/私家巴士同埋客車。

客車 
1982年，日野推出RU系列客車，並將佢哋稱為Blue Ribbon，以取代RS同埋RV系列。嗰時Blue Ribbon客車有Full Decker、Middle Decker同埋Standard三種規格。

去到1985年，日野Blue Ribbon客車得到改良，除咗外形變咗啲，亦有得揀前獨立避震。規格方面除咗有Full Decker同埋Middle Decker之外，重加咗Super Middle Decker同埋三種超高車身版：Grand Decker、Grand Theater同埋Grand Jet。

另外喺1986年，日野推出全長9米嘅Blue Ribbon客車。

1990年，Blue Ribbon客車俾日野S'elega同埋長9米嘅日野S'elega FC取代。

城市/私家巴士 
1982年，日野推出Blue Ribbon RT、RU系列城市/私家巴士，其中RT系列係用葉片彈簧，RU系列係用氣墊避震。到咗1984年，日野出埋臥置引擎嘅Blue Ribbon HT、HU系列同埋9米長嘅Blue Ribbon RK系列城市/私家巴士，正式取代咗以往嘅日野RC、RE同埋RD系列。

長過9米嘅Blue Ribbon RT、RU系列城市/私家巴士喺1985年停產，而RK系列亦喺1986年俾新出嘅9米長、但採用中型巴士引擎嘅Blue Ribbon RT、RU系列取代。此後9米長嘅Blue Ribbon城市/私家巴士除咗改引擎同埋RT系列喺1990年停產之外，其他規格都冇乜大變動。

初時嘅Blue Ribbon城市/私家巴士多數都係喺門位有兩級樓梯。由1988年開始，日野出過門位得一級樓梯嘅Blue Ribbon；去到1997年日野推出低地台嘅Blue Ribbon，引擎改為打橫擺喺車尾，喺2000年交貨嘅其中1架Blue Ribbon低地台巴士係用天然氣引擎。

1991年日野試整咗配HIMR混能系統嘅Blue Ribbon城市巴士，並喺1994年開始賣。1995年HIMR出到第二代並改用中型巴士引擎，型號亦由HT、HU系列改成RT、RU系列。

Blue Ribbon城市/私家巴士一直出到2000年。

Blue Ribbon City/Blue Ribbon Hybrid

2000年，日野大幅改良Blue Ribbon城市/私家巴士，並將佢改叫日野Blue Ribbon City。巴士有門位兩級樓梯、門位一級樓梯、全低地台同埋長9米嘅門位兩級樓梯版本，型號係HT、HU系列。採用HIMR混能驅動系統嘅Blue Ribbon City同埋行天然氣嘅Blue Ribbon City就喺2001年推出。

9米版Blue Ribbon City早喺2002年就宣告停產。後來隨住日野同埋五十鈴嘅巴士設計逐步統一，柴油版日野Blue Ribbon City系列喺2005年俾採用五十鈴Erga設計嘅日野Blue Ribbon II取代，而葉片彈簧嘅Blue Ribbon City HT系列、HIMR同埋天然氣版Blue Ribbon City亦都停產。

不過喺2005年，日野推出改用新混能系統嘅Blue Ribbon City低地台巴士，佢一直出到2015年。2015年，日野低地台混能巴士大改款，車身同同年大改款嘅五十鈴Erga/日野Blue Ribbon一樣，並改叫Blue Ribbon Hybrid。

喺21世紀生產嘅豐田FCHV-BUS燃料電池巴士亦係建基於Blue Ribbon City低地台巴士。

之前嘅Blue Ribbon
日野喺1953至1975年期間出過名為Blue Ribbon嘅中置引擎巴士。

B
巴士型號